SKRIFTLIG FORESPØRGSEL E-3950/00

af Sylvia-Yvonne Kaufmann (GUE/NGL) til Rådet

(20. december 2000)

Om: Indførelse af euroen i Den Jugoslaviske Republik Montenegro

1. Har Rådet kendskab til, om og i bekræftende fald hvordan, med hvilke konkrete midler og i hvilket omfang Forbundsrepublikken Tysklands regering og den tyske Forbundsbank har støttet og fremmet D-markens indførelse i Den Jugoslaviske Republik Montenegro?

2. Hvordan vurderer Rådet erklæringen fra Den Jugoslaviske Republik Montenegros regering om fra den 1. januar 2002 at indføre euroen som eneste valuta?

3. Mener Rådet, at Den Jugoslaviske Republik Montenegro for øjeblikket opfylder de i traktaterne fastsatte stabilitetskriterier (navnlig EF-traktatens artikel 121 samt protokol 11 og 12 til Amsterdam-traktaten) for deltagelse i Den Økonomiske og Monetære Union eller kan opfylde dem inden den 1. januar 2002?

4. Hvilke konkrete foranstaltninger vil Rådet træffe for at forhindre euroens indførelse i Montenegro, idet det i Europa-Kommissionens seneste strategipapir om udvidelsen i afsnit III.3. understreges, at euroens indførelse i nye medlemsstater (som det var tilfældet med de oprindelige deltagere i eurozonen) først vedtages, når det i henhold til EF-traktatens artikel 121 er undersøgt, om der er opnået en høj grad af vedvarende konvergens?

5. Ved Rådet, om euroen også skal indføres i den jugoslaviske region Kosovo i 2002, og opfylder Kosovo i bekræftende fald efter Rådets opfattelse de i EU-traktaten nedfældede stabilitetskriterier, der gælder for alle de stater, der deltager eller ønsker at deltage i den fælles valuta?

6. Med hvilke konkrete skridt agter Rådet at forhindre euroens indførelse i Kosovo, hvis Kosovo i 2002 ikke opfylder de stabilitetskriterier, der gælder for deltagelse i euroen?

7. Hvorledes vurderer Rådet D-markens indførelse i Montenegro og i Kosovo på baggrund af FN's resolution nr. 1244, der fastsætter Jugoslaviens statslige integritet?

8. Hvilke konsekvenser har det efter Rådets opfattelse, at 33 % af den samlede kontantbeholdning af D-mark er i omløb i udlandet, og hvilke konsekvenser har det, for så vidt angår beskyttelsen af euroen mod forfalskning?

Svar

(7. maj 2001)

Rådet (Økofin) drøftede den 7. november 2000 den valutakursstrategi, ansøgerlandene skal føre med henblik på senere indførelse af euroen, og vedtog konklusioner herom. Rådet understreger i sine konklusioner, at de nye medlemsstater ikke vil kunne indføre euroen straks efter tiltrædelsen. De skal først opfylde navnlig de konvergenskriterier, der er fastsat i traktaten.

Rådet påpegede desuden, at ensidig indførelse af euroen (euroisering) vil være i strid med den underliggende økonomiske tankegang bag traktatens bestemmelser om ØMU'en, og at de successive faser, der er fastsat i traktaten for euroens indførelse, ikke dermed vil kunne omgås.

Det samme gælder Forbundsrepublikken Jugoslavien, for så vidt Jugoslavien er en potentiel ansøger om EU-medlemskab i henhold til konklusionerne fra Det Europæiske Råd i Köln, Feira og Nice.

Rådet har ikke drøftet de forhold, der er omhandlet i det ærede parlamentsmedlems spørgsmål nr. 8. Det Europæiske Råd i Nice henstillede imidlertid til Rådet, at der hurtigst muligt i 2001 indføres en effektiv ordning til beskyttelse af euroen mod forfalskning, og Rådet arbejder aktivt med dette spørgsmål på grundlag af et forslag fra Kommissionen.